Moord op uitsmyter glo haarfyn beplanBeerhouse in Kaapstad. Foto: ANA Andy Hess, die staatsaanklaer, het aan die Kaapstad-landdroshof gesê die drie het saam by die Food Inn gesit en gepraat oor “die bloed wat gaan trek”. Ubaid van der Bergh (20), Toufiq Essa (21) en Nasbie Edwards (27) het in die hof verskyn om aansoek om borgtog te doen. Die drie staan tereg op aanklag van moord op Joe Kanyona wat op 20 Junie met ŉ mes voor Beerhouse, in Kaapstad se bekende Langstraat, doodgesteek is. Joe Louis Kanyona. Foto: Facebook Hess het ook gesê die drie behoort aan ŉ plaaslike bende genaamd Young Gifted Bastards. Essa het erken hy is met die bende geaffilieer, terwyl die ander twee die aantyging onderskeidelik ontken en daaroor geswyg het. Omdat die drie teregstaan op ŉ skedule 6-misdaad, moet hulle buitengewone omstandighede bewys waarom hulle op borgtog vrygelaat moet word. Die verhoor duur voort. Lees alle vorige berigte oor Joe Kanyona op Maroela Media.